Ma nuɣal-d ɣer tmurt n leqbayel, ad d-naf ṣṣenf-agi n tsekla timawit inuda yakk tamnaḍṭ, yeṭṭef tasga s tehri di tmetti n umdan aqbayli, abeɛda di talliyin-nni yezrin, sebbat d wazal sɛant tmucuha-agi tiɣerfanin di tmetti taqbaylit. Ugtent ahat timenza d tid icudden ɣer twuriwin-nsen imi am wakken i neẓra, timetti taqbaylit si zman aqbur tesɛa assaɣ yeǧǧhed ɣer tfellaḥt, tiwaculin ttefɣent ɣer tferkiwin i lmend n usefti n wakal s tidiwin yeḥman. Lewhi n lmeɣreb ttuɣalen-d ɣer yixxamen nsen ifadden ulwan ,maca mi steɛfan ččan imensi tettas-d tegnit n tmucuha, i deg id-ttnejmaɛ yakk twacult, tikwal rennunt-d ɣer-s twaculin nniḍen tuqribin, mi id-yennekmal ugraw,amaḍal n tmucuha d wayen yellan deg-s n tigawin d yineḍruyen yessedhacen, yettmuddu tagnit i yal yiwen i wakken ad yargu wa ad yettu ɛeggu n wenzl d tyuga.2